སྤྱིར་རང་རེའི་ལོ་རྒྱུས་ནང་སུམ་པ་དང་ཟིང་པོ་གཉིས་ཀྱི་ལོ་རྒྱུས་ནི་རྒྱལ་རབས་དང་རྗེ་བོའི་མིང་གི་ཡི་གེ་དང་གོ་དོན་ནས་ཡུལ་དུས་དང་གང་ཟག་བཅས་ཀྱི་ཐད་དུ་སོ་སོར་ཡོད་པས་བོད་ཀྱི་སྔ་མའི་མཁས་པ་སུས་ཀྱང་དེ་གཉིས་བསྲེས་ནས་བརྗོད་པ་གང་ཡང་མ་མཐོང་ལ།དེང་སང་གི་ལོ་རྒྱུས་སྨྲ་བར་སྤྲོ་བའི་ཁོ་བོ་འདྲ་བས་རྒྱ་ཡིག་ལུང་འདྲེན་ཁུལ་གྱིས་འཁྲུལ་བ་སྦས་པའི་གྲོག་རོང་དུ་ལྷུང་བ་འགའ་རེ་ཡོད་ཀྱང་ཕྱིས་སུ་དག་བཅོས་ཀྱིས་གྲོག་ཁར་བུད་ཡོད་མོད།འོན་ཀྱང་རྒྱའི་མཁས་པ་ཝང་ཀྲུང་གིས་ཐོག་མར་བོད་ཀྱི་ལོ་རྒྱུས་སྲོང་བཙན་སྒམ་པོའི་ལོ་རྒྱུས་སྐོར་འབྲི་སྐབས་དང་པོ་ཏུན་ཧོང་ཡིག་རྙིང་བེད་སྤྱོད་བཏང་ནས་སུམ་པ་དང་དང་ཟིང་པོ་གཉིས་སྒྲ་འདྲ་བའི་རྐྱེན་གྱིས་ཐོག་མར་རྒྱ་ཡིག་ནང་བཀོད་པའི་སུའུ་ཕི་བྱ་བ་སྟེ་སུམ་པའི་ལོ་རྒྱུས་བརྗོད་འཕྲལ་དུ།ཏུན་ཧོང་ཡིག་རྙིང་ནང་གི་ཟིང་པོ་རྗེའི་ལོ་རྒྱུས་དྲངས་ཏེ་དེ་གཉིས་ཀྱི་བྱུང་བ་ཐམས་ཅད་གཅིག་ཏུ་བྱས་ནས་ལོ་རྒྱུས་བསྲེས་པར་བརྟེན།ཕྱིས་ཀྱི་མཁས་བླུན་ཚང་མས་དེ་ཚད་ལྡན་དུ་བཟུང་ནས་རྒྱ་ཡིག་ཏུ་བཀོད་པའི་བོད་ཀྱི་ལོ་རྒྱུས་ནང་ད་བར་དུ་དབྱེ་བ་མ་ཕྱེས་པར་བྲིས་ཡོད་པ་འདི་ཡིན།འོན་ཀྱང་བོད་ཀྱི་ཡིག་ཚང་རྣམས་སུ་རྒྱལ་ཕྲན་བཅུ་གཉིས་བགྲང་སྐབས་མཁས་པའི་དགའ་སྟོན་དུ་རྒྱལ་ཕྲན་ཟིང་པོ་ཨང་དྲུག་པ་དང་།དེ་བཞིན་ཏུན་ཧོང་ཡིག་རྙིང་དུའང་ཨང་དྲུག་པར་བཀོད་ཡོད་པ་ལྟར་དང་།ཡང་སུམ་པ་ནི་ཆོས་འབྱུང་མཁས་པའི་དགའ་སྟོན་དང་ཏུན་ཧོང་ཡིག་རྙིང་གཉིས་སུ་སུམ་པ་རྒྱལ་ཕྲན་བཅུ་གཉིས་ཀྱི་འཕྲོར་སྔ་མས་ཨང་བཅུ་དྲུག་པ་དང་ཕྱི་མས་ཨང་བཅུ་བདུན་པར་བཀོད་འདུག་པ་དང་།དེ་ལྟར་སུམ་པའི་རྒྱལ་བློན་ཀྱི་རིགས་རུས་ནི་སྔར་སོང་བ་ལྟར་རྗེ་བོའི་རུས་སྟོང་དང་བློན་པོ་ནི་རླང་ཀམ་གཉིས་ཡིན་པ་དང་།དེ་བཞིན་ཟིང་པོ་རྗེའི་བློན་གྱི་རིགས་རུས་ནི་ལྡེའུ་ཆོས་འབྱུང་རྒྱས་པ་རུ།ཡུལ་ངས་པོ་ཁྲ་སྣ་ན།རྒྱལ་པོ་གུང་ཁྲི་ཟིངས་པོ་རྗེ་ཁྲི་འབངས་གསུམ།བློན་པོ་འགར་དང་སྙན།ཞེས་བཀོད་ཡོད་པ་ལྟར་ཡིན་ལ།ཡང་ཆོས་འབྱུང་མཁས་པའི་དགའ་སྟོན་དང་ཏུན་ཧོང་གི་ཡིག་ཆ་བཅས་སུའང་མགར་དང་གཉན་ཡིན་ཚུལ་གསལ་ལོ།།